Gică Popescu (56 de ani) se află în plină pregătire pentru meciul de retragere al Generației de Aur de sâmbătă, 24 mai, de pe Arena Națională.
Ionel Ganea are 49 de selecții și 19 goluri în prima reprezentativă a României, fiind unul dintre cei mai importanți ai „tricolorilor” din ulitmele două trei decenii.
Atacantul care a adus singura victorie a României la un turneu final (3-2 cu Anglia la Euro 2000) nu a avut milă de Gheorghe Popescu și a „aruncat” mai multe cuvinte grele la adresa fostului căpitan al Barcelonei.
”Ganezul” susține că selecția pentru meciul de retragere făcută de Gică Popescu a urmărit în primul rând propriul interes și totodată că aceasta a fost făcută în mod eronat.
„Dacă faci un asemenea eveniment, ar trebui să judeci că o generaţie are vreo 20 de ani. Şi meritau să fie chemaţi şi alţi fotbalişti care în acea perioadă au scris istorie pentru echipa naţională. Eu, unul, nu cred că doar m-am plimbat pe la lot.
La fel, de ce nu vor fi acolo Mutu, Chivu, Lobonţ? Să nu-mi spună mie că e un meci dedicat doar celor de la Cupa Mondială din 1994! Că Adi Ilie, Sabău sau Lăcătuş n-au fost America, da?
Meritam să fim măcar invitaţi, nu neapărat să stăm pe bancă sau să jucăm. Îi era greu lui Popescu să distribuie 20-30 de invitaţii pentru foşti colegi exact din acea perioadă? Dar, pentru a spune lucrurilor pe nume, Popescu e un individ cu caracter zero! Dintre foştii mei colegi, are cel mai josnic caracter. Asta ca să fiu ponderat în cuvinte!”, a declarat Ionel Ganea la sportpesurse.
Ionel Ganea a fost un jucător important al României, atacantul reușind să-și facă o carieră importantă în Bundesliga, la Stuttgart. Golul său de 3-2 din penalty de la Euro 2000 împotriva Angliei marchează până-n prezent singura victorie a României la un turneu final de Campionat European.
Gică Popescu a anunțat nume foarte importante la meciul de retragere al Generației de Aur, mai multe foste glorii confirmând prezența.
Două foste Baloane de Aur vor asista la meciul în care Generația de Aur „își face ultimul” dans, iar Jose Mourinho urmează să le fie tehnician. „The Special One” a ajuns deja în România și se pregătește de partida de pe 25 mai.
De menționat că Ionel Ganea îl face praf acum pe Gică Popescu, însă în urmă cu doi ani, la poza de grup de la meciul de retragere al lui Adrian Mutu, îl ținea de gât, după cum se observă și în imaginea atașată.